《八月十六日观月段氏亭次王师老韵》
宋代·郭印

隐映孤亭小，回环万竹幽。
水声喧暗谷，月影淡高秋。
物与黄昏静，人随白日流。
一椽堪送老，何必仲宣楼。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。